**UJEDINJENE NACIJE**

**Zajednička**

Agenda



**SAMIT O TRANSFORMACIJI OBRAZOVANJA**

**Transformacija obrazovanja:**

**Hitan politički imperativ za našu zajedničku budućnost**

***Izjava o viziji generalnog sekretara o transformaciji obrazovanja***

Obrazovanje je temeljno ljudsko pravo. Već dugo, s razlogom, ima posebno mjesto u srcima i mislima ljudi širom svijeta. Tokom istorije, obrazovanje je bilo izvor ličnog dostojanstva i osnaživanja te pokretač napretka društvenog, ekonomskog, političkog i kulturnog razvoja. Međutim, danas, zbog nejednakosti i problema u prilagođavanju potrebama 21. vijeka, obrazovanje je u krizi. Posljedice te krize se vremenom javljaju, a često ih je teško uočiti. Ipak, posljedice su duboke i dalekosežne. Ako želimo promijeniti svijet do 2030. godine, kako je predviđeno Ciljevima održivog razvoja, međunarodna zajednica mora posvetiti dužnu pažnju ovoj krizi. Moramo odlučno reagovati s uvjerenjem, maštovitošću i solidarnošću kako bismo transformisali obrazovanje. Temeljem obimnog i inkluzivnog procesa priprema, državama članicama i globalnoj javnosti predstavljamo sljedeću Izjavu o viziji kako bismo podržali naše zajedničke napore u toj transformaciji, dali doprinos predstojećem Samitu o budućnosti te kao manifest za zajedničko djelovanje.

1. **Obrazovna kriza pogađa sve nas**

Obrazovanje je značajan pokretač, ali danas, u mnogim slučajevima, i veliki uzročnik podjela. Riječ je o univerzalnom izazovu koji je najintenzivniji u kriznim situacijama i zemljama u razvoju. Otprilike trideset godina nakon globalnog opredjeljenja da se osigura obrazovanje za sve, gotovo polovina sve djece u svijetu nije upisana u predškolsko obrazovanje. Studije pokazuju da do 70 % djece u siromašnijim zemljama ne može pročitati najosnovniji tekst do svoje desete godine. U svijetu koji prolazi kroz četvrtu industrijsku revoluciju gotovo polovina svih učenika ne završava srednju školu, a gotovo 700 miliona odraslih je nepismeno, od čega su većina žene. U razvijenim zemljama razlike u obrazovanju koje su često povezane s dohotkom, rasom i rodom pojačavaju privilegije i dodatno produbljuju siromaštvo. U takvim različitim kontekstima, efekti su najveći na one koji su već marginalizovani ili u nepovoljnom položaju, posebno adolescentice i osobe s invaliditetom. To su osobe koje obrazovni sistemi sistematično izostavljaju.

Međutim, kriza u obrazovanju znatno je dublja i prevazilazi izazove pravičnosti i jednakosti. Studija za studijom i anketa za anketom dovode do istog zaključka. Naime, obrazovni sistemi više ne ispunjavaju svoju svrhu. Mladi i odrasli ističu da im obrazovanje ne pruža znanje, iskustvo, vještine ili vrijednosti potrebne za uspjeh u svijetu brzih promjena. Učenje i dalje nedovoljno utječe na vještine, uključujući rješavanje problema, kritičko razmišljanje i empatiju. Poslodavci se žale na značajnu neusklađenost vještina, dok mnoge odrasle osobe imaju slab ili nikakav pristup cjenovno pristupačnom osposobljavanju i prekvalifikaciji. Nastavnici su često slabo obučeni, podcijenjeni i nedovoljno plaćeni, sputani zastarjelim ulogama, metodama i alatima za podučavanje. Roditelji i



porodice žale se na vrijednost ili izostanak povrata njihovih ulaganja u obrazovanje i njihovu djecu.

Pandemija bolesti COVID-19 je istovremeno i pogoršala i bacila svjetlo na ovu krizu, dovodeći do dramatičnih gubitaka u učenju i raširenih smanjenja izdvajanja za obrazovanje. Bio je to udarac u osiguranju pristupa kvalitetnom obrazovanju za sve do 2030. godine, kao ključnog obećanja iz Cilja održivog razvoja br. 4. Danas je milionima učenika uskraćeno njihovo temeljno pravo na kvalitetno obrazovanje, a društva su nespremna na prevladavanje međusobno isprepletenih kriza koje ugrožavaju našu kolektivnu budućnost, poput klimatskih poremećaja, siromaštva, povećanja nejednakosti, kulturne i političke polarizacije, nedostatka povjerenja i sukoba. Sve to se može i mora promijeniti.

Naša prva zadaća je brzo i ciljano djelovanje kako bi se nadoknadili gubici u učenju uzrokovani pandemijom, posebno u pogledu marginalizovanih grupa. Međutim, dok na tome radimo, ne može se vraćati na obrazovne modele iz prošlosti. Moramo ponovo osmisliti obrazovne sisteme i podizati status obrazovanja. Moramo osigurati da učenje osnažuje pojedince i društva kako bi preoblikovali sadašnjost i doveli do pravednije, održivije, otpornije i mirnije budućnosti.

1. **Preispitivanje svrhe i sadržaja obrazovanja u 21. vijeku**

Zbog krize u obrazovanju moramo temeljito preispitati njegovu svrhu i nastavne planove i programe. Snažnu polaznu osnovu predstavlja ključni izvještaj UNESCO-ove Međunarodne komisije za budućnost obrazovanja, koju vodi predsjednica Savezne Demokratske Republike Etiopije, Sahle-Work Zewde. Tu se snažno zagovara novi društveni ugovor za obrazovanje temeljen na dva principa i to osiguravanje prava na kvalitetno obrazovanje tokom cijelog života, te jačanje obrazovanja kao javnog napora i općeg dobra. Rezultati konsultacija s državama članicama, mladi ljudi i pravci djelovanja sa samita pomogli su u definisanju onoga što bi ti principi mogli značiti u učionici, za nastavnike i učenike.

Istinski transformativno obrazovanje trebalo bi se temeljiti na onome što se smatra najvrjednijim u zajednici, porodici, kod roditelja i djece te odgovoriti na lokalne, nacionalne i globalne potrebe, kulture i kapacitete. Njime bi se trebao promovisati holistički razvoj svih učenika tokom cijelog života i pružiti im se podršku da ostvare svoje težnje i doprinesu svojim porodicama, zajednicama i društvima. Kako bi se to postiglo, transformativno obrazovanje mora podržati učenike u sljedeća četiri ključna područja.

***Naučiti učiti:*** Princip zahtijeva da se svakom učeniku omogući sposobnost čitanja i pisanja, prepoznavanja, razumijevanja i jasnog i efikasnog komuniciranja. Pomoći će svakom učeniku da stekne i razvije matematičke, digitalne i naučne vještine. Također bi trebalo potaknuti znatiželju, kreativnost i sposobnost kritičkog razmišljanja te njegovati društvene i emocionalne vještine, empatiju i ljubaznost.

Brojni su dokazi da bi takvo učenje trebalo započeti u najranijoj fazi života kako bi se maksimalno iskoristio njegov potencijal. Univerzalni pristup ranom i predškolskom odgoju i obrazovanju predstavlja ključan alat za vlast i porodice u prevenciji i promjeni međugeneracijskih



nejednakosti. Riječ je o jednom od najvažnijih ulaganja za unapređenje obrazovnih ishoda.

***Naučiti živjeti zajedno:*** U svijetu sve većih napetosti, krhkog povjerenja i egzistencijalnih ekoloških kriza, obrazovanje nam mora pomoći ne samo da bolje živimo jedni s drugima, već i s prirodom.

Posljednjih godina došlo je do znatnog slabljenja socijalne kohezije i sve većeg stepena nasilja u porodici, među zajednicama i preko granica. Napadi na istinu, činjenice i demokratske institucije sve su rašireniji na internetu i u stvarnom životu. Obrazovanje može pripremiti učenike da ispune svoje obaveze prema svojim društvima te da budu aktivni i odgovorni građani u vlastitim zajednicama, u svojim zemljama i u svijetu. Može im pomoći u promociji ljudskih prava. Može doprinijeti njihovom razumijevanju socijalne pravde, poštivanju različitosti i globalnoj solidarnosti. Može posijati sjeme kulture mira.

Mladi su također iznimno svjesni da je čovječanstvo suočeno s egzistencijalnim prijetnjama u obliku trostruke krize planeta kod klimatskih promjena, zagađenja i biodiverziteta. Uoči i tokom trajanja Samita, jasno su isticali da žele znati više o tim pitanjima i postati dio rješenja. Dok zemlje rade na svojim obavezama u pogledu obrazovanja za održivi razvoj, pozivam ih da razmotre na koji bi način nastavni planovi i programi i pedagoški pristupi mogli osnažiti učenike u pogledu osviještenosti, vrijednosti, stavova i vještina potrebnih za poticanje nužnih promjena.

Ostvarivanje rodne ravnopravnosti i prava žena i djevojčica i dalje je vodeći cilj međunarodne zajednice, a obrazovanje je također ključno za taj cilj. Obrazovni sistemi mogu uspostaviti osnovne, inkluzivne i nediskriminirajuće mjere za podršku djevojčicama. Trebale bi se ukloniti sve pravne i druge prepreke, kao što je zabrana srednjoškolskog obrazovanja za djevojčice koja uzrokuje neizrecive patnje u Afganistanu. Mjere bi trebale uključivati i dobno prilagođen i rodno­ osjetljiv nastavni plan i program za sve, a koji se bavi rodno uslovljenim predrasudama, normama ili stereotipima, osnažuje i pomaže učenicima u borbi protiv nasilja nad ženama te osigurava spolno i reproduktivno zdravlje.

***Učenje kroz primjenu:*** Svijet rada prolazi kroz temeljne promjene. Tehnološki napredak stvara nova radna mjesta, dok druga postaju zastarjela. Prelazak na zelenu, digitalnu i ekonomiju brige dolazi sa ogromnim potencijalom za usklađivanje ekonomske aktivnosti sa socijalnim i ekološkim ishodima. Obrazovanje je ključno kako bi se osiguralo da radna snaga bude spremna za takvu budućnost. Svim starosnim grupama se mora omogućiti učenje primjene, s naglaskom na stjecanje vještina, prekvalifikaciju i usavršavanje.

Iznad svega, potrebno je da obrazovni sistemi prihvate koncept cjeloživotnog učenja, uz fleksibilnije puteve i poticaje kroz finansijske politike kako bi se ljudima omogućilo ponovno uključivanje u obrazovne sisteme više puta tokom života. Trebalo bi staviti na raspolaganje različite načine, uključujući neformalne puteve, programe sustizanja i premoštavanja, ubrzano učenje i upotrebu digitalnih platformi. Učenje primjene zahtijeva da se naglasak stavi na cijeli novi set vještina, uključujući digitalnu pismenost, finansijske vještine te nove tehničke vještine i vještine u području STEM-a. Transformisani obrazovni sistemi trebali bi razviti fleksibilne vještine upravljanja karijerom i promovisati inovacije, kreativnost,



i poduzetništvo, što zahtijeva i kvalifikacije kojima se priznaju vještine, radno iskustvo i znanje tokom cijelog života, a ne samo formalno obrazovanje.

***Učenje postojanja:*** Podrazumijeva najdublju svrhu obrazovanja, odnosno, da učesnici steknu vrijednosti i sposobnosti za vođenje jednog smislenog života, uživanje u tom životu i življenja kvalitetnog i ispunjenog života. Dijelom je proizvod učenja sticanja znanja, učenja zajedničkog života i učenja primjene. Učenje postojanja zahtijeva razvoj potencijala svakog učenika za kreativnost i inovacije; njihovu sposobnost da uživaju u umjetnosti i izražavaju se umjetnošću; njihovu svijest o istoriji i različitosti kultura; te predispozicije za vođenje zdravog života, bavljenje fizičkim aktivnostima, igrama i sportom, što se ne može postići slučajno, već zahtijeva razvoj nastavnih planova i programa i načina razmišljanja kako da izgradnja kapaciteta za razvoj naših individualnih i društvenih identiteta ne bude puki dodatak, već sastavni dio obrazovanja 21. vijeka.

1. **Transformacija obrazovnih sistema radi ispunjavanja naših viših ciljeva i svrhe**

Kako bismo ostvarili ciljeve i svrhu, moramo transformisati obrazovanje u sljedeća četiri područja:

***Osiguravanje okruženja za učenje kojim se podržava razvoj svih učenika***

Škole budućnosti, bez obzira na to jesu li formalne ili neformalne, fizičke ili virtualne, moraju se razvijati kako bi postale inkluzivnija, sigurnija, zdravija i stimulirajuća mjesta učenja. Danas, s milionima djece i mladih širom svijeta sa ograničenim pravom na obrazovanje, daleko smo od toga. U samom vrhu isključenosti su izbjeglice i osobe raseljene uslijed vanrednih situacija, sukoba i dugotrajnih kriza. U drugim kontekstima nepovoljan položaj može biti posljedica mjesta življenja osobe, njenih prihoda ili statusa porodice. Djeca i mladi također se mogu suočiti s diskriminacijom u obrazovanju na temelju spola, invaliditeta, etničke pripadnosti, vjere, jezika, seksualne orijentacije, rodnog identiteta i pravnog statusa. Nasilje, uznemiravanje i zlostavljanje su isuviše uobičajena pojava. Sve to podriva naše zajedničke napore za izgradnju tolerantnih i inkluzivnih društava u kojima učimo poštovati i cijeniti našu kulturnu i ljudsku različitost.

Za zaštitu prava, promociju inkluzije, prevenciju i suzbijanje svih oblika nasilja, stigmatizacije, diskriminacije i isključenosti ključni su zakonodavstvo i politike. Također je ključno podržati ishranu, fizičko i mentalno zdravlje učenika, na primjer, proširenjem školskog savjetovanja i programa školskih obroka. Inkluzija se mora odraziti i u nastavnim planovima i programima i nastavnim materijalima, kojima bi se trebala promovisati jednakost, poštivanje različitosti i suočavanje sa štetnim stereotipima, normama, stavovima i praksama. Potrebno je hitno djelovati kako bi se doprlo do onih koji su danas najdirektnije pogođeni krizama i sukobima te kako bi se transformisali obrazovni sistemi za prevenciju, pripremu, odgovor i oporavak od kriza.

***Omogućiti nastavnom osoblju ličnu transformaciju u pokretače promjena***

Nastavno osoblje je okosnica svih kvalitetnih obrazovnih sistema. Međutim, kako bi ispunili svoje ključne uloge u obrazovnim sistemima budućnosti, potrebne su temeljite promjene u načinu na koji društva cijene i gledaju na nastavnike te kako nastavnici pristupaju svojim ulogama i ispunjavaju svoju odgovornost.



Nastavnici moraju postati proizvođači znanja, moderatori i vodiči za razumijevanje složenih okolnosti. Moraju biti osposobljeni i osnaženi za prelazak s pasivnog na aktivno, od vertikalnog i jednosmjernog do saradničkog. Moraju promovisati učenje na temelju iskustva, istraživanja i znatiželje; razviti kapacitete, radost i disciplinu za rješavanje problema. Potrebno je djelovati u četiri područja da bi se potaknula takva transformacija.

Potrebno je proširiti kapacitete, djelovanje i autonomiju nastavnika, osnažujući ih za izradu, tumačenje i upravljanje nastavnim planom i programom te za prilagođavanje i određivanje prioriteta sadržaja i pedagoških pristupa. Navedeno uključuje provedbu i uvrštavanje mogućnosti učenja prilagođenih kontekstu, pedagoških metoda i nastavnih planova i programa u različitim oblicima, strategija procjene i očekivanih ishoda učenja, od visokotehnološkog do niskotehnološkog i netehnološkog konteksta. Problem nedostatka nastavnika u svijetu mora se rješavati direktno, između ostalog tako što će se nastavnička struka učiniti privlačnijom za mlađe naraštaje, što opet zahtijeva pristojne uslove rada i bolji status nastavnika, uključujući i plate usporedive s zanimanjima za koja je potreban sličan nivo kvalifikacija, te trajno stručno usavršavanje. Mehanizmi zapošljavanja i napredovanja nastavnika također moraju postati pravedniji, pravičniji i nediskriminirajući te se njima moraju osigurati mogućnosti za žene i osobe iz ranjivih i marginalizovanih grupa. Integrisani sistemi upravljanja nastavnom karijerom također mogu potaknuti stalni profesionalni razvoj. Monitoring i evaluacija podučavanja ključni su za podršku odgovornosti i osiguravanje djelotvornih ishoda učenja i učinkovite upotrebe ulaganja u obrazovanje. U konačnici, obrazovni sistemi moraju osigurati učešće nastavnika u formulisanju obrazovnih politika, uključujući nastavne planove i programe i pedagošku transformaciju. Njihovo pravo na organizaciju je od temeljne važnosti.

***Korištenje digitalne revolucije u korist javnog obrazovanja.***

Ukoliko se dobro iskoristi, digitalna revolucija mogla bi biti jedan od najmoćnijih alata za osiguravanje kvalitetnog obrazovanja za sve i promjenu načina kako nastavnici podučavaju, a učenici uče. Ali, ako se ne iskoristi, mogle bi se pogoršati nejednakosti i ugroziti ishodi učenja, kao što je to pandemija zorno pokazala. U zemljama niskog i srednjeg dohotka velika većina učenika i nastavnika nije imala pristup digitalnoj povezivosti ili resursima.

Za suočavanje s tim izazovom potrebno je osloboditi *tri „ključa“* digitalnog učenja, odnosno povezivost, kapacitete i sadržaj. Kad je riječ o ključu povezivosti, potreban nam je univerzalan pristup širokopojasnoj povezivosti za nastavnike, učenike, škole i druga obrazovna okruženja, što pak zahtijeva uklanjanje postojećih nedostataka u pristupu električnoj energiji. Kad je riječ o ključu kapaciteta, moramo osigurati univerzalnu digitalnu pismenost za obrazovanje i druge svrhe osnaživanja, s posebnim naglaskom na pripremi i podršci nastavnicima da učinkovito upotrebljavaju tehnologiju. A kad je riječ o ključu sadržaja, potrebne su nam snažne i otvorene javne platforme za digitalno učenje i sadržaji te garancija da se s digitalnim nastavnim resursima postupa kao s globalnim javnim i zajedničkim dobrima.

Zemlje bi trebale poduzeti brze mjere za potpunu obrazovnu povezanost, a međunarodna zajednica mora podržati aktualno širenje „Giga“ inicijative kako bi se podržalo djelovanje zemalja. Također pozivamo sve aktere da se pridruže i podrže novu višepartnersku inicijativu za stvaranje i jačanje



inkluzivne platforme za digitalno učenje i sadržaj. Na temelju postojećih napora ovom će se inicijativom tražiti i promovisati rješenja za finansiranje, izradu, proizvodnju i besplatnu distribuciju visokokvalitetnog javnog digitalnog obrazovnog sadržaja. To je važan doprinos širem nastojanju da se osigura globalni digitalni sporazum koji je predložen u mom izvještaju „Naša zajednička agenda“.

***Veća, pravednija i učinkovitija ulaganja u obrazovanje***

Ulaganje u kvalitetno obrazovanje je najvažnije ulaganje koje bilo koja zemlja može izdvojiti za budućnost i svoje građane. Ulaganjem u obrazovanje ulaže se u ljude i u našu zajedničku budućnost. To je moralni, politički i ekonomski imperativ. Jednostavno rečeno, trošak nefinansiranja obrazovanja mnogo je veći od troškova njegovog finansiranja.

Posebno je šokantan disparitet u izdvajanjima za obrazovanje globalno, gdje zemlje visokog dohotka u prosjeku troše oko 8.000,00 dolara po osobi školskog uzrasta nasuprot tek 50,00 dolara u zemljama nižeg dohotka. Te razlike dodatno produbljuju nejednakosti u obrazovanju unutar zemalja u kojima koristi od ulaganja u obrazovanje rijetko dolaze do onih kojima su najpotrebnija. Rješavanje ovog problema zahtijeva transformaciju načina kako vidimo obrazovanje te djelovanje u tri ključna pravca.

Prije svega, **moramo više ulagati u obrazovanje**, što iziskuje temeljitu promjenu u načinu na koji ministarstva finansija i vlasti vide i tretiraju obrazovanje. Rashodi za obrazovanje nisu tek rashodi za potrošnju, već ključna nacionalna ulaganja. Takva promjena može biti osnova za povećanje udjela BDP-a i ukupnih javnih rashoda koje vlasti izdvajaju za obrazovanje. Postoji i potreba za povećanjem stvarnih ulaganja po učeniku i po školskom uzrastu, s ciljem postizanja ambicioznog nacionalnog mjerila utvrđenog u skladu s nacionalnim i regionalnim kontekstom. Navedeno bi moglo zahtijevati postepenu promjenu postojećih poreskih sistema, povećanje udjela poreza u BDP-u i uspostavu donje granice socijalne zaštite.

Budući da vlade zemalja u razvoju povećavaju izdvajanja za obrazovanje, međunarodni partneri mogu imati mnogo veću ulogu kod podrške. Kako je navedeno u Našoj zajedničkoj agendi, potreban je novi globalni *New Deal* kako bi se zemljama u razvoju omogućilo više ulaganja u ljude, izbjegavajući poreske strategije zemalja u utrci s poreskim olakšicama, borbu protiv nezakonitih finansijskih tokova i rješavanje dužničke krize. Donatori također mogu preokrenuti postojeće trendove sa drugačijim pozicioniranjem obrazovanja u svojoj razvojnoj saradnji i izdvojiti za obrazovanje 15 do 20 % formalne razvojne pomoći, iskoristiti postojeće obrazovne fondove i osigurati da finansiranje dođe do najugroženijih osoba i zemalja. Međunarodne finansijske institucije mogu osigurati da se njihovim politikama i praksama podržavaju planovi vlada za povećanje izdvajanja za obrazovanje, uključujući zapošljavanje nastavnog kadra. Također mogu raditi na udvostručenju svojih postojećih portfelja za obrazovanje, između ostalog, kroz istraživanje načina zamjena duga u području obrazovanja i inovativnog finansiranja. Dobrodošao iskorak u tom pogledu je i formiranje Međunarodnog instrumenta za finansiranje obrazovanja (IFFEd). Njegovo potpuno finansiranje i pojačana saradnja s multilateralnim razvojnim bankama omogućit će njegovo širenje u predstojećim godinama. Privatni filantropi također mogu povećati svoj doprinos transformaciji obrazovanja, nadovezujući se na rane znakove napretka u ovom području.



**Drugo, moramo pravičnije ulagati u obrazovanje.** Moramo osigurati da ulaganja u obrazovanje dolaze do onih koji su tradicionalno isključeni iz kvalitetnog obrazovanja. Ulaganja u obrazovanje moraju biti pravična u geografskom smislu kako bi ruralne i udaljene zajednice te zajednice pogođene krizom imale pristup odgovarajućoj infrastrukturi, kvalitetnom nastavnom osoblju i obrazovnim resursima. Moraju biti pravična u socioekonomskom smislu kako bi se osiguralo da siromašne porodice imaju pristup mogućnostima koje nudi visokokvalitetno javno obrazovanje. Također mora biti pravično u smislu svih grupa i sektora koji su obično diskriminisani u pristupu tim mogućnostima, kao što su, između ostalog, žene i djevojčice, etničke manjine, osobe s invaliditetom, autohtono stanovništvo i osobe u dugotrajnim krizama. Moramo osigurati da sa ulaganjima u obrazovanje niti jedna osoba i zajednica ne budu izostavljeni.

**U konačnici, moramo učinkovitije ulagati u obrazovanje.** Moramo osigurati da ulaganja u obrazovanje mijenjaju živote učenika i budućnost društava. Za to su potrebni učinkoviti sistemi upravljanja javnim finansijama i monitoring, kao i redovna procjena efekata ulaganja u obrazovanje, kako bi se osiguralo da povećani resursi dovedu do planiranog cilja i ostvare očekivane ishode učenja utvrđene u obrazovnim politikama. Učinkovita ulaganja u transformacijsko obrazovanje od ključne su važnosti.

1. **NAŠE KOLEKTIVNO VODSTVO: ISPUNJAVANJE OBEĆANJA**

Transformacija obrazovanja zahtijeva zajedničko opredjeljenje i djelovanje vizionarskih političkih lidera na svim nivoima, kao i roditelja, učenika, nastavnika i šire javnosti.

Zemlje sa dostavljenom nacionalnom izjavom opredjeljenja sada mogu pretočiti navedeno opredjeljenje u jasan plan za transformaciju i proaktivno uključiti liderstvo u području obrazovanja od lokalnog do regionalnog i nacionalnog nivoa, što, opet, može prerasti u napore svih nivoa vlasti koji zahtijevaju novi ekosistem za obrazovanje, s jasnim razgraničenjem odgovornosti između vizije, obaveza, resursa, djelovanja i rezultata. Na temelju rezultata razmišljamo o učenicima čiji bi životi trebali biti transformisani obrazovanjem.

Novi pristup vlasti zahtijeva novi pristup cijelog društva i zahtijeva transformativno obrazovanje. Mladi će biti temelj tih napora i iskoristiti svoje stavove, iskustva, znanje i djelovanje. Ključni su i inkluzivni i participativni mehanizmi za praćenje i usmjeravanje nacionalnih napora na transformaciji. Učenici, roditelji, nastavnici, sindikati, poslodavci, akademska zajednica i civilno društvo moraju preuzeti svoje uloge uz otvorenost ka promjenama. Ti se napori mogu podržati inicijativama poput *One Million Conversations*, *Youth Flagship* te nizom koalicija pokrenutih na samitu, uz zajedničku saradnju kako bi se s ljudima sreli tamo gdje se oni nalaze. Samit je pomogao u stvaranju novog zamaha i inicijaciji javnog pokreta za transformaciju obrazovanja. U budućnosti, pokret se mora njegovati i podržavati na svim nivoima, predvođeni učenicima i nastavnicima širom svijeta, nadahnuti civilnim društvom i povezani sa širim pokretima za pozitivne promjene.



Sistem UN-a poslužit će kao podrška vladama i zajednicama na tom putu. Rezidentni koordinatori UN-a i vodeći članovi timova agencija i tijela UN-a u pojedinačnim zemljama, uključujući UNESCO, UNICEF i Svjetsku banku, mogu početi razmatrati vlastitu ponudu zemljama u razvoju, u saradnji s drugim međunarodnim obrazovnim partnerima kao što su EU i globalni fondovi kako bi se promijenio naš zajednički doprinos.

U budućnosti će Upravljački odbor na visokom nivou za Cilj održivog razvoja br. 4, pod zajedničkim predsjedavanjem UNESCO-a i Sijera Leonea, imati ključnu ulogu u osiguravanju učinkovitih popratnih aktivnosti nakon Samita i to jačanja globalne, regionalne i nacionalne saradnje, usklađivanja djelovanja među obrazovnim partnerima i pružanja podrške u njegova tri funkcionalna područja. UNESCO i partneri također mogu utvrditi načine za jačanje političke odgovornosti za transformaciju i finansiranje obrazovanja, kroz dodatno unapređenje postojećih mehanizama za praćenje provedbe Cilja održivog razvoja br. 4, uključujući globalne obrazovne sastanke i nacionalne procese utvrđivanja referentnih vrijednosti za Cilj održivog razvoja br. 4. Konačno, samit UN-a o budućnosti 2024. je dodatna prilika za dalji napredak ostvaren tim doprinosom.

Samit na visokom nivou o transformaciji obrazovanja je zajednički napor. Spreman sam sarađivati s državama članicama i partnerima kako bi se očuvao plamen transformacije. Moramo djelovati zajedno i usmjeriti se na konkretne mjere u područjima u kojima je to najvažnije, odnosno, na terenu, u učionici i u iskustvu nastavnika i učenika.